Adɔkotafoɔ binom taa ka sɛ sereɛ yɛ aduro baako a ɛyɛ pa ara ma nipadua no. Wɔtoa so ka sɛ biribiara nni hɔ a ɛyɛ adwuma ntɛm so de apɔmuden pa brɛ nnipa sene sereɛ. Ɛnam sɛ sereɛ wɔ tumi sɛ ɛsa yareɛ na ɛma nipadua no gyina ne nan so nti, sɛ wotumi sere a ɛboa ma yadeɛ ahodoɔ bebree no ara tumi firi wo so. Ɛboa ma wo ne afoforɔ nkitahodie kɔ so, ɛsane nso boa ma atenka mu apɔmuden pa. Deɛ ɛma no yɛ anigye koraa ne sɛ, yɛmfa sika ntɔ saa aduro pa yi, mmom yɛnya no kwa. Momma yɛnnye berɛ na yɛnhwɛ mfasoɔ a sereɛ wɔ no wɔ yɛn apɔmuden so.
Deɛ ɛdi kan, sereɛ boa dwodwo anaasɛ ɛsi mogyaborosoɔ ano. Nhwehwɛmu kyerɛ sɛ, wɔn a wɔwɔ mogyaborosoɔ na wɔtumi gye berɛ sere no, akwannya a ɛwɔ hɔ sɛ mogyaborosoɔ no de wɔn bɛduru mpɔmpɔnsoɔ a ɛyɛ hu mu no wɔ fam. Saa nkurɔfoɔ yi ntumi nnya nipadua nnwodwoeɛ ne akoma yadeɛ koraa. Ɛnneɛ adɛn na wonhwɛ na wontie aseresɛm pii a ɛbɛtumi ama woasere pii yi?
Sereɛ boa te nsuo a ɛkyi ba nipadua no mu ɛnam adwennwene nti, na ɛno nso kɔfa yadeɛ ahodoɔ ba no so. Yɛwɔ nsuo a ɛkyi wɔ nipadua no mu berɛ a obi redwennwene na ɔreteetee no. Mpɛn dodoɔ a nsuo yi rekyi no na ɛde yadeɛ ahodoɔ reba nipadua no mu. Sɛ saa nsuo yi ara dɔɔso a, ɛsane ko tia nkwammoa no ma wɔn ahoɔden ba fam sɛ wɔbɛtumi ako atia nyarewa. Nanso anigyesɛm a nhwehwɛmu ada no adi ne sɛ, sereɛ boa te saa nsuo yi so.
Sereɛ boa ma akoma no apɔmuden pa. Ɛboa akoma no ma no tumi yɛ n’adwuma a ɛsɛ, a ɛne sɛ ɛrebɔ mogya kɔ akwaa a ɛwɔ nipadua no mu no mu. Sɛdeɛ yɛadi kan aka sɛ obi tenetene n’apɔm a ɛma akoma no apɔmuden no, saa ara nso na sereɛ no ma akoma no apɔmuden.
Ɛno nti fa sereɛ so ma w’akoma nnya apɔmuden pa.
Sereɛ boa kyi nsuo bi a ɛyi honamyea firi nipadua no mu. Yɛfrɛ nsuo bi ‘endorphins’, saa nsuo yi kyi wɔ berɛ a obi ani agye na ɔresere, na ɛyi honamyea firi nipadua no mu.
Sereɛ ma yɛn ayɔnkofa mu apɔmuden. Sereɛ ma yɛne afoforɔ ntam nkitahodie gyina pintinn. Sɛdeɛ yɛnim dada no, sereɛ yɛ adeɛ a ɛsian. Ne saa nti wosere kyerɛ obi a, ɛma nipa no nso sere kyerɛ wo ma wo ne ne nkitahodie tumi kɔ so.
Ɔkwan bɛn na yɛbɛtumi afa so ama sereɛ aba yɛn abrabɔ mu?
1. Yɛntaa nnweenwee. Sereɛ firi anweenwee mu na ɛba. Ɛbɛyɛ sɛ ankaa wobɛtaa anweenwee akyerɛ wɔn a wohyia wɔn mmɔntene so ne wɔn a wo ne wɔn wɔ adwuma mu. Wei bɛtumi akanyan sereɛ ama moanya apɔmuden.
2. Kae nneɛma pa a asi wɔ w’abrabɔm no ho pii na ma w’ani ngye wɔ ho sene sɛ wobɛma w’adwene akɔ nnoɔma bɔne a atoto wo no so. Wei bɛma woanya apɔmuden pa.
3. Taa kɔ mmeaeɛ a anigyeɛ wɔ hɔ, na bɛn wɔn a wɔde anigyeɛ ne sereɛ ba w’abrabɔ mu sene sɛ wo nko ara wobɛte wo ho dabiara.
4. Ɛne mmɔfra ntaa nni agorɔ, kenkan nwoma a ɛyɛ anigye na hwɛ sini a ɛyɛ fɛ na ɛma wo anigyeɛ pii.
Mmom, ɛyɛ dɛn ara a mmerɛ a ɛmu yɛ den bɛba, abufuo bɛba, yea bi bɛba, nanso bɔ mmɔden sɛ dabiara wobɛsere kakra ansa na da no akɔ awieeɛ. Ɛyɛ aduro nwanwasoɔ ankasa. Kyɛ wei ma afoforɔ nso nhunu sereɛ so mfasoɔ. Afei sere kakra ma menhwɛ ɛ!😂
